SKRIFTLIG FORESPØRGSEL E-2286/02

af Alexandros Alavanos (GUE/NGL) til Kommissionen

(25. juli 2002)

Om: Beskyttelse af kulturelle mindesmærker under bygningen af et vandkraftværk ved Arachthos-floden

Ved Arachthos-floden, som er beskyttet i henhold til direktiv 92/43/EU(1) om bevaring af naturtyper skal der ved Ajios Nikolaos bygges et vandkraftværk, hvilket skaber frygt blandt indbyggerne og miljøorganisationerne i området. Der er især udtrykt bekymring over risikoen for, at historiske og kulturelle mindesmærker vil blive ødelagt, herunder navnlig den historiske bro Plaka. Bekymringen er yderligere blevet intensiveret af, at det er blevet oplyst, at det selskab, der har fået overdraget projektet, for at få den nødvendige tilladelse har forelagt et topografisk kort, hvor den historiske bro er placeret en kilometer nordligere end den faktiske beliggenhed, nemlig der hvor vandstanden vil være otte meter lavere.

Kan Kommissionen garantere for nøjagtigheden af undersøgelserne af de miljømæssige virkninger?

Kan Kommissionen over for områdets indbyggere bekræfte, at kulturmindesmærkerne og især den ovennævnte bro ikke vil blive berørt?

(1) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(23. september 2002)

Kommissionen har efter Averoffs skriftlige spørgsmål P-3174/01(1) sendt et brev til de græske myndigheder, hvor den anmoder om oplysninger vedrørende tre hydroelektriske projekter i Ipiros-regionen. Et af de pågældende projekter sigtede på at opføre et hydroelektrisk anlæg i Agios Nikolaos (Arachthos-området). Kommissionen har navnlig omtalt overholdelse af Rådets direktiv 92/43/EØF af 21. maj 1992 om bevaring af naturtyper samt vilde dyr og planter(2) og overholdelse af Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(3) som ændret ved direktiv 97/11/EF(4), ændret ved Rådets direktiv 97/11/EF af 3. marts 1997.

De græske myndigheder har fremsendt svar på ovennævnte spørgsmål og Kommissionen er på nuværende tidspunkt ved indgående at undersøge de modtagne oplysninger med henblik på at vurdere, hvorvidt de pågældende installationer kan få en negativ påvirkning af miljøet.

De græske myndigheder har, vedrørende det hydroelektriske anlæg i Agios Nikolaos (Arachthos), bekræftet, at projektet endnu ikke er blevet godkendt. Faktisk har selskabet forelagt en undersøgelse om forudgodkendelse af det hydroelektriske anlægs beliggenhed og denne undersøges på nuværende tidspunkt af de kompetente nationale myndigheder. Hvis der træffes en beslutning om forudgående godkendelse af beliggenheden, skal der udarbejdes en miljøindvirkningsvurdering. Denne vurdering skal identificere, beskrive og vurdere projektets direkte og indirekte virkninger på passende måde, bl.a. den kulturelle arv.

De græske myndigheder har ansvaret for at undersøge indholdet og nøjagtigheden af oplysningerne i alle disse undersøgelser. Kommissionen træffer alle nødvendige foranstaltninger inden for sin kompetence med henblik på at sikre, at ovennævnte EF-miljølovgivning er blevet overholdt.

(1) EFT C 134 E af 6.6.2002.

(2) EFT L 206 af 22.7.1992.

(3) EFT L 175 af 5.7.1985.

(4) EFT L 73 af 14.3.1997.